b"\n_START_ARTICLE_\nAndreu Aleu i Teixidor\n_START_SECTION_\nFormaci\xc3\xb3 i primers anys\n_START_PARAGRAPH_\nEstudi\xc3\xa0 a Tarragona de la m\xc3\xa0 de l'escultor Bernat Verderol i a l'Escola de Belles Arts de Barcelona, on fou deixeble de Dami\xc3\xa0 Campeny, aix\xc3\xad com a la Real Academia de San Fernando de Madrid. _NEWLINE_L'any 1856 guany\xc3\xa0 una accidentada oposici\xc3\xb3 a la pla\xc3\xa7a de professor d'escultura a l'Escola Llotja, que havia deixat vacant el mateix Campeny i el 1872 va ser nomenat catedr\xc3\xa0tic de dibuix art\xc3\xadstic.\n_START_SECTION_\nObra\n_START_PARAGRAPH_\nSe li encarreg\xc3\xa0 el 1860 el Sant Jordi per a la fa\xc3\xa7ana del Palau de la Generalitat, obra que finalitz\xc3\xa0 el 1872. Tamb\xc3\xa9 va realitzar un retrat en marbre de la reina Isabel II (1862) per al Sal\xc3\xb3 de Sessions de l'Ajuntament de Barcelona. Tamb\xc3\xa9 per aquest Sal\xc3\xb3 va projectar un conjunt en guix de sant Jordi i santa Eul\xc3\xa0lia, les est\xc3\xa0tues de les arts i les ci\xc3\xa8ncies i cari\xc3\xa0tides, que representaven la ind\xc3\xbastria i l'agricultura._NEWLINE_A Tarragona hi va deixar la restauraci\xc3\xb3 d'una est\xc3\xa0tua de Bacus i una de Venus que es conserven al Museu Nacional Arqueol\xc3\xb2gic.\n_START_SECTION_\nBalc\xc3\xb3 de la Generalitat\n_START_PARAGRAPH_\nLa pla\xc3\xa7a de Sant Jaume va ser creada per l'ajuntament del trienni liberal (1820-1823) en el lloc que havia ocupat fins aleshores el cementiri i l'esgl\xc3\xa9sia de Sant Jaume. _NEWLINE_La creaci\xc3\xb3 de la pla\xc3\xa7a va obligar l'Estat, propietari aleshores de l'edifici del Palau de la Generalitat, a agen\xc3\xa7ar-hi una nova fa\xc3\xa7ana. L'edifici estava ocupat per la Reial Audi\xc3\xa8ncia (des del decret de Nova Planta i fins al 1908), per la Diputaci\xc3\xb3 Provincial (des de la seva creaci\xc3\xb3 el 1820) i tamb\xc3\xa9 per l'Arxiu de la Corona d'Arag\xc3\xb3 (des del 1710 fins al 1853)._NEWLINE_En portar-se a terme la nova fa\xc3\xa7ana, s'hi va preveure un balc\xc3\xb3 amb balustrada a la paret de fons on aniria una forn\xc3\xadcula amb una imatge de sant Jordi que va ser encarregada, el 1862, a l'escultor Andreu Aleu Teixidor. Aquest la va realitzar en marbre de Carrara. Aleu no va treballar de pressa: van passar dos anys abans que, el mar\xc3\xa7 de 1864, el model preparatori fos aprovat per l'Acad\xc3\xa8mia de Sant Jordi, com era preceptiu. Aleu present\xc3\xa0 l'obra definitiva, ja acabada, a l'Exposici\xc3\xb3 de Belles Arts de Madrid el 1871 i va guanyar la primera medalla. L'any seg\xc3\xbcent es va col\xc2\xb7locar a la forn\xc3\xadcula.\xc2\xa0\xc2\xbb\n_START_SECTION_\nPremis i reconeixements\n_START_PARAGRAPH_\nObtingu\xc3\xa9 la medalla d'or per la seva obra Sant Jordi, en l'Exposici\xc3\xb3 Nacional de Madrid de l'any 1871._NEWLINE_Fou membre numerari de l'ara anomenada Reial Acad\xc3\xa8mia Catalana de Belles Arts de Sant Jordi i particip\xc3\xa0 com a jurat en diversos cert\xc3\xa0mens art\xc3\xadstics. Tamb\xc3\xa9 va ser soci de la Reial Societat Arqueol\xc3\xb2gica Tarraconense i de l'Ateneu de Barcelona._NEWLINE_La seva producci\xc3\xb3 s'ha vist afectada per un excessiu sentit art\xc3\xadstic de l'autor, que li port\xc3\xa0 a destruir bona part de la seva obra, aix\xc3\xad com per esdeveniments pol\xc3\xadtics que van malmetre part de les seves escultures."